Curtea de Apel București a aprobat cererea Regatului Unit de extrădare a lui Andrew și Tristan Tate. Cu toate acestea, magistrații au decis amânarea extrădării până după finalizarea procesului din România. Astfel că frații Tate vor fi eliberați din custodia Poliției.
Curtea de Apel Bucureşti a dispus, marţi, punerea în executare a mandatului de arestare emis la data de 19 ianuarie 2024, de către un Înalt judecător teritorial (Magistrat-şef), din cadrul Curţii Magistraturii din Westminster (din Regatul Unit al Marii Britanii şi Irlandei de Nord), în baza mandatului de arestare din data de 19 ianuarie 2023, emis de Tribunalul Magistraturii din Westminster, pe numele fraţilor Tate. În timpul procesului de la Curtea de Apel Bucureşti, fraţii Tate au declarat că nu doresc să fie extrădaţi din România, pentru că aici este casa lor şi doresc să îşi refacă reputaţia, potrivit Agerpres.
Pe de altă parte, Instanţa a dispus amânarea predării persoanei solicitate până la soluţionarea definitivă a cauzei ce formează obiectul dosarului penal nr. 18906/3/2023 aflat pe rolul Tribunalului Bucureşti — Secţia | Penală.
"În temeiul art. 109 alin. 1 raportat la art. 104 alin. 7 şi art. 110 alin. 2 teza 1 din Legea nr. 302/2004, admite sesizarea formulată de Parchetul de pe lângă Curtea de Apel Bucureşti. Dispune punerea în executare a mandatului de arestare emis la data de 19 ianuarie 2024 de către un înalt judecător teritorial (magistrat-şef) din cadrul Curţii Magistraturii din Westminster (din Regatul Unit al Marii Britanii şi Irlandei de Nord), în baza mandatului de arestare din data de 19 ianuarie 2023, emis de Tribunalul Magistraturii din Westminste, pe numele persoanei solicitate Tate Emory Andrew. Dispune amânarea predării persoanei solicitate până la soluţionarea definitivă a cauzei ce formează obiectul dosarului penal cu numărul 18906/3/2023 aflat pe rolul Tribunalului Bucureşti, iar în cazul în care, în respectiva cauză faţă de persoana solicitată se va pronunţa o hotărâre de condamnare la pedeapsa închisorii cu executare în regim de detenţie, până la punerea în libertate ca urmare a liberării condiţionate sau până la executarea pedepsei la termen", a stabilit CAB cu referire la Andrew Tate, soluţie care este identică şi în cazul lui Tristan Tate.
Frații Andrew și Tristan Tate au fost reținuți pentru 24 de ore de către polițiștii ilfoveni, la solicitarea autorităților britanice, informează B1 TV.
Cei doi au fost reținuți în baza unor mandate europene, ei fiind acuzați de exploatare sexuală pe teritoriul Marii Britanii.
Frații Tate sunt vizați într-o anchetă și în România, ei neavând voie să părăsească teritoriul României.
Frații Tate au fost aduși, marți, la sediul Curții de Apel București.
Andrew și Tristan Tate, precum și două femei au fost trimiși în judecată anul trecut, în România, pentru constituirea unui grup infracțional organizat, trafic de persoane în formă continuată, viol în formă continuată, acces ilegal la sistem informatic, alterarea integrității datelor informatice, instigare la lovire sau alte violențe și lovire sau alte violențe.